Tai, Cymru Enwi a chychwyn 1 1 Enw’r Rheoliadau hyn yw Rheoliadau Rheoleiddio Tai Rhent Preifat (Gwybodaeth, Cyfnodau a Ffioedd ar gyfer Cofrestru a Thrwyddedu) (Cymru) 2015. 2 Daw’r Rheoliadau hyn i rym ar 7 Gorffennaf 2015. Dehongli 2 Yn y Rheoliadau hyn— ystyr “cais am drwydded” (“ application for a licence ”) yw cais am drwydded o’r math a bennir yn adran 18 o’r Ddeddf (trwyddedau y caniateir eu rhoi), neu gais i adnewyddu trwydded o’r fath o dan adran 26(2) o’r Ddeddf (adnewyddu trwydded); ystyr “cais i gofrestru” (“ application for registration ”) yw cais o dan adran 15(1) o’r Ddeddf (cofrestru gan awdurdod trwyddedu); ystyr “y Ddeddf” (“ the Act ”) yw Deddf Tai (Cymru) 2014; ystyr “person cysylltiedig” (“ connected person ”) yw person sy’n gwneud pethau o dan gontract gwasanaeth neu brentisiaeth gyda cheisydd am drwydded— pan y landlord yw’r ceisydd am drwydded a bod y person yn gwneud unrhyw rai o’r pethau a restrir yn— adran 6(2) o’r Ddeddf (gofyniad i landlord fod yn drwyddedig i ymgymryd â gweithgareddau gosod eiddo); a adran 7(2) o’r Ddeddf (gofyniad i landlordiaid fod yn drwyddedig i ymgymryd â gweithgareddau rheoli eiddo); neu pan fo’r ceisydd am drwydded yn gweithredu ar ran y landlord a bod y person yn gwneud unrhyw rai o’r pethau a restrir yn— isadrannau (1)(a) a (b), (2)(a) a (b) a (3)(a) i (c) o adran 10 o’r Ddeddf (ystyr gwaith gosod); a adran 12(1) o’r Ddeddf (ystyr gwaith rheoli eiddo). Cyfnod ar gyfer cofrestru 3 At ddibenion adran 15(1) o’r Ddeddf (cofrestru gan awdurdod trwyddedu) rhaid i’r awdurdod trwyddedu gofrestru’r landlord o fewn 4 wythnos i dderbyn cais i gofrestru y mae’r awdurdod trwyddedu yn fodlon ei fod yn bodloni gofynion adran 15(1) o’r Ddeddf. Gwybodaeth i’w chynnwys mewn cais i gofrestru 4 Rhagnodir yr wybodaeth ganlynol o dan adran 15(1)(b) o’r Ddeddf (cofrestru gan awdurdod trwyddedu)— a enw’r landlord; b manylion unrhyw enwau eraill a ddefnyddiwyd gan y landlord; c cyfeiriad y landlord ar gyfer gohebiaeth; d os yw’r landlord yn gorff corfforaethol, cyfeiriad swyddfa gofrestredig neu brif swyddfa’r landlord; e rhif ffôn cyswllt ar gyfer y landlord, os oes un ar gael; f cyfeiriad e-bost cyswllt ar gyfer y landlord, os oes un ar gael; g dyddiad geni’r landlord, os yn gymwys; h cyfeiriad pob eiddo rhent yn ardal yr awdurdod trwyddedu y mae’r landlord yn landlord arno; i enw a dyddiad geni unrhyw landlord ar y cyd mewn perthynas ag unrhyw eiddo rhent sydd wedi ei ddatgan gan y landlord o dan is-baragraff (h) a pha un o’r landlordiaid ar y cyd sydd i’w ddynodi fel y prif landlord at ddibenion cofrestru; j enw a rhif trwydded, os yn gymwys, unrhyw berson a benodir gan y landlord i wneud gwaith gosod neu reoli eiddo ar ran y landlord a chyfeiriad pob eiddo rhent sy’n gysylltiedig â’r penodiad; a k os yw’r landlord yn gorff corfforaethol, y rhif cofrestru perthnasol. Newidiadau y mae’n rhaid hysbysu’r awdurdod trwyddedu amdanynt 5 Y newidiadau rhagnodedig at ddibenion adran 16(1)(e) o’r Ddeddf (dyletswydd i ddiweddaru gwybodaeth) yw— a cyfeiriad ar gyfer gohebiaeth; b rhif ffôn cyswllt, os darperir un; c cyfeiriad e-bost, os darperir un; a d unrhyw wybodaeth gyswllt arall a ddarperir yn y cais. Cyfnod ar gyfer ceisiadau am drwydded 6 At ddibenion adran 21(4) o’r Ddeddf (penderfynu ar gais am drwydded), rhaid i’r awdurdod trwyddedu benderfynu ar y cais am drwydded o fewn 8 wythnos i dderbyn cais am drwydded y mae’r awdurdod yn fodlon ei fod yn ateb gofynion adran 19(1) o’r Ddeddf. Gwybodaeth i’w chynnwys mewn cais am drwydded 7 Rhagnodir yr wybodaeth ganlynol o dan adran 19(1)(b) o’r Ddeddf (gofynion cais am drwydded)— a enw’r ceisydd; b manylion am unrhyw enwau eraill y mae’r ceisydd wedi eu defnyddio; c cyfeiriad y ceisydd ar gyfer gohebiaeth; d os yw’r ceisydd yn gorff corfforaethol, cyfeiriad swyddfa gofrestredig neu brif swyddfa’r ceisydd; e os yw’r ceisydd yn ymgymryd â gwaith gosod a rheoli eiddo ar ran landlord yn rhinwedd busnes, cyfeiriad unrhyw fangreoedd yn ardal yr awdurdod trwyddedu a ddefnyddir at y diben hwnnw; f rhif ffôn cyswllt ar gyfer y ceisydd, os oes un ar gael; g cyfeiriad e-bost cyswllt ar gyfer y ceisydd, os oes un ar gael; h dyddiad geni’r ceisydd, os yn gymwys; i pa un a yw’r ceisydd yn ymgeisio— i mewn cysylltiad ag eiddo rhent y mae’r ceisydd yn landlord arno; neu ii fel person yn gweithredu ar ran y landlord; j manylion am unrhyw drwyddedau, achrediadau gwirfoddol, neu gofrestriadau a ddelir, a wrthodwyd neu a ddirymwyd mewn cysylltiad ag unrhyw eiddo rhent mewn unrhyw ran arall o’r DU gan ddeiliad arfaethedig y drwydded; k datganiad o — i unrhyw gollfarnau sydd gan y ceisydd yn ymwneud â throseddau sy’n ymwneud â’r materion a restrir yn adran 20(3)(a) o’r Ddeddf; ii unrhyw ddyfarniad yn erbyn y ceisydd gan lys neu dribiwnlys o dan Ddeddf Cydraddoldeb 2010 ; a iii unrhyw gollfarnau sydd gan y ceisydd sy’n ymwneud â throseddau mewn cysylltiad ag unrhyw fater sy’n ymwneud â’r darpariaethau y cyfeirir atynt yn adran 20(3)(c) o’r Ddeddf ac unrhyw ganfyddiad gan lys neu dribiwnlys bod y ceisydd wedi torri unrhyw rai o’r darpariaethau hynny; l os yw’r ceisydd yn gorff corfforaethol, y rhif cofrestru perthnasol; m os yn gymwys, enw a dyddiad geni unrhyw berson cysylltiedig; ac n y modd y mae neu y bydd y ceisydd neu unrhyw berson cysylltiedig yn bodloni’r gofynion hyfforddi a bennir mewn rheoliadau a wneir o dan adran 19(2)(b) o’r Ddeddf. Newidiadau y mae’n rhaid hysbysu’r awdurdod trwyddedu amdanynt 8 Y newidiadau rhagnodedig at ddibenion adran 23(1)(b) o’r Ddeddf (dyletswydd deiliad y drwydded i ddiweddaru gwybodaeth) yw— a cyfeiriad ar gyfer gohebiaeth; b rhif ffôn cyswllt, os darperir un; c cyfeiriad e-bost, os darperir un; d unrhyw wybodaeth gyswllt arall a ddarperir yn y cais; e unrhyw newid perthnasol a fyddai’n cyfrif fel tystiolaeth o’r materion y cyfeirir atynt yn adran 20(3) i (5) (gofyniad person addas a phriodol); ac f unrhyw newidiadau yn hunaniaeth unrhyw berson cysylltiedig. Ffioedd ar gyfer ceisiadau i gofrestru a cheisiadau am drwydded 9 1 Mae’r rheoliad hwn yn gymwys pan fo awdurdod trwyddedu yn codi ffi o dan adran 15(1)(d), (4) (cofrestru gan awdurdod trwyddedu) neu 19(1)(d) (gofynion cais am drwydded) o’r Ddeddf. 2 Cyn codi ffi, rhaid i’r awdurdod trwyddedu baratoi a chyhoeddi polisi ffioedd. 3 Wrth sefydlu ffi at ddibenion adran 15(1)(d), (4) (cofrestru gan awdurdod trwyddedu) neu 19(1)(d) (gofynion cais am drwydded) o’r Ddeddf— a rhaid i’r awdurdod trwyddedu weithredu’n unol â’i bolisi ffioedd; b caiff yr awdurdod trwyddedu sefydlu gwahanol ffioedd ar gyfer gwahanol achosion neu ddisgrifiadau o achosion; ac c caiff yr awdurdod trwyddedu benderfynu nad yw’n ofynnol talu ffi mewn rhai achosion neu ddisgrifiadau o achosion penodol. 4 Caiff yr awdurdod trwyddedu ddiwygio ei bolisi ffioedd a, phan fydd yn gwneud hynny, rhaid iddo gyhoeddi’r polisi fel y’i diwygiwyd. Datganiad i’w gynnwys mewn ceisiadau i gofrestru neu geisiadau am drwydded 10 Rhaid i gais i gofrestru neu gais am drwydded gynnwys datganiad wedi ei gwblhau ar y ffurf ganlynol— Rwyf i/rydym ni yn datgan bod yr wybodaeth a gynhwysir yn y cais hwn yn gywir hyd eithaf fy ngwybodaeth/ein gwybodaeth. Rwyf i/rydym ni yn deall fy mod/ein bod yn cyflawni trosedd os byddaf/byddwn yn darparu unrhyw wybodaeth i’r awdurdod trwyddedu mewn cysylltiad ag unrhyw rai o’i swyddogaethau o dan Ran 1 o Ddeddf Tai (Cymru) 2014 sy’n anwir neu’n gamarweiniol ac y gwn/gwyddom ei bod yn anwir neu’n gamarweiniol neu os byddaf/byddwn yn ddi-hid ynghylch pa un a yw’n anwir neu’n gamarweiniol. Lesley Griffiths Gweinidog Cymunedau a Threchu Tlodi, un o Weinidogion Cymru 7 Mehefin 2015